Ego Willelmus sacerdos Sancti Juliani de Cosance notum facio presentibus et futuris quod homines de Villario moverunt contra fratres Miratorii querelam dicentes quod donationes et helemosinas quas patres eorum fratribus Miratorii iam pridem fecerant in plateria in Villario Saugino et in pratis suppositis et in terra Descoubles minime tenerent quasdam queritantes conventiones quas nullatenus probare potuerunt. Ego vero discordiam metuens ab utraque parte vix optinui ut pacem in eos sic reformarem, Constantinus Motiers cognomento Aplenies et Boso frater eius cum filiis Aplenia, Humbertus Quallat, Petrus Chanus et Bernardus Warex frater eius, quicquid iuris ibidem ipsi vel patres eorum habuerunt bona fide donaverunt, et in perpetuum supradictis fratribus concesserunt. Et hoc ipsum super sanctum Evangelium manutenere pro posse iuraverunt fratres igitur ad peticionem meam eisdem hominibus unicuique eorum quinque supra nominatorum archam unam vel vas infra Miratorium ubi et quamdiu fratres voluerint in vita tantum ipsorum habere promiserunt. Hiis auditis Warnerius Visins connomento Fagot, et Apianus Bachar quicquid ibi hoc est in supranominatis locis habebant simili modo donaverunt. Ut autem hoc ratum et firmum imperpetuum perseveret ad peticionem u[triusque] partis sigillum meum huic carte apposui. Actum anno Domini Mo ducentesimo tricesimo quinto.